Source: https://e-justice.europa.eu/content_small_claims-354-ee-et.do?init=true&member=1
Timestamp: 2020-08-10 19:02:44+00:00
Document Index: 3198443

Matched Legal Cases: ['kohus ', 'kohus ', '§ 3111', 'Kohus ', 'Kohus ', 'kohus ', 'kohus ', 'kohus ', 'kohus ', '§ 415', 'kohus ', 'kohus ', 'kohus ', 'kohus ']

Elektrooniliseks edastamiseks peetakse ka avalduse esitamist selleks loodud infosüsteemi kaudu (e-toimiku menetlemise infosüsteem), mis on kättesaadav aadressil https://www.e-toimik.ee/. Kui avaldus esitatakse e-toimiku menetlemise infosüsteemi kaudu, ei või seda esitada e-posti teel, välja arvatud mõjuval põhjusel. Justiitsminister on kehtestanud portaali vahendusel esitatavate dokumentide loetelu määrusega.
Euroopa väiksemate nõuete menetluse kohta saab praktilist abi kohtute kantseleist.
Elektroonilistest kättetoimetamisviisidest ja sidevahendistest on Eesti kohtutele kättesaadavad ning lubatavad avalik e-toimik ( https://www.e-toimik.ee/), dokumentide kättetoimetamine e-posti või faksi vahendusel.
Kui kohus toimetab menetlusdokumendi kätte avaliku e-toimiku menetlemise infosüsteemi kaudu, siis edastab kohus saajale dokumendi kättesaadavaks tegemise kohta teavituse:
kohtule avaldatud elektronpostiaadressile või telefoninumbrile;
füüsilisest isikust ettevõtja või juriidilise isiku kohta Eestis peetava registri infosüsteemis registreeritud elektronpostiaadressil või telefoninumbril;
adressaadi ja tema seadusliku esindaja rahvastikuregistrisse kantud elektronpostiaadressil või telefoninumbril;
muus riigi andmekogus, mille andmebaasist on kohtul võimalik ise elektroonilise päringu tegemisega andmeid kontrollida, oleval adressaadi ja tema seadusliku esindaja elektronpostiaadressil või telefoninumbril;
Eesti isikukoodi olemasolu korral adressaadi ja tema seadusliku esindaja elektronpostiaadressil isikukood@eesti.ee (tsiviilkohtumenetluse seadustiku § 3111 lg 1).
Kohus võib teavituse dokumendi kättesaadavaks tegemise kohta edastada ka avalikust arvutivõrgust leitud telefoninumbril, elektronpostiaadressil, virtuaalse sotsiaalvõrgustiku oletataval kasutajakonto lehel või muu virtuaalse suhtluskeskkonna lehel, mida avalikus arvutivõrgus avaldatud teabe kohaselt võib adressaat eeldatavasti kasutada või millel edastatud teave võib eeldatavasti jõuda adressaadini. Kohus avaldab adressaadi oletataval virtuaalse sotsiaalvõrgustiku kasutajakonto lehel või muu virtuaalse suhtluskeskkonna lehel teavituse võimaluse korral viisil, mille kohaselt teavitus ei ole muule isikule peale adressaadi nähtav. Menetlusdokument loetakse kätte toimetatuks, kui saaja avab selle infosüsteemis või kinnitab infosüsteemis selle vastuvõtmist dokumenti avamata, samuti siis, kui seda teeb muu isik, kellel saaja võimaldab infosüsteemis dokumente näha. Dokumendi kättetoimetamise registreerib infosüsteem automaatselt.
Advokaatidele, notaritele, kohtutäituritele, pankrotihalduritele ja riigi- või kohaliku omavalitsuse asutusele tuleb menetlusdokument kätte toimetada üldjuhul elektrooniliselt e-toimiku infosüsteemi kaudu. Muul viisil kättetoimetamine on lubatud vaid mõjuval põhjusel. Teiste isikute puhul pole seaduses kohustuslikku kättetoimetamise viisi ette nähtud.
Kassatsioonkaebuse ja teistmisavalduse esitamisel tuleb tasuda samuti kautsjoni. Kautsjonina tasutakse üks protsent tsiviilasja hinnast, arvestades kaebuse ulatust, kuid mitte alla 100 euro ja mitte üle 3000 euro.
Riigilõivu on võimalik tasuda pangaülekandega Rahandusministeeriumi pangakontodele, mis on leitavad kohtute kodulehelt.
Euroopa väiksemate kohtuvaidluste menetluse raames tehtud kohtuotsuse peale on võimalik kaevata apellatsioonmenetluse korras.
Juhul, kui hagihind ei ületa summat, mis arvestatuna põhinõudelt vastab 2000 eurole ja koos kõrvalnõuetega 4000 eurole, võib maakohus otsuses märkida, et annab loa edasikaebamiseks. Sellise loa annab kohus eelkõige juhul, kui apellatsioonikohtu lahend on maakohtu arvates vajalik ringkonnakohtu seisukoha saamiseks mingi õigusnormi kohta. Juhul, kui maakohtu otsuses luba ei ole antud, võib esitada ringkonnakohtule küll apellatsioonkaebuse, kuid ringkonnakohus võtab kaebuse menetlusse üksnes juhul, kui maakohtu otsuse tegemisel on selgelt ebaõigesti kohaldatud materiaalõiguse normi või on selgelt rikutud menetlusõiguse normi või on selgelt ebaõigesti hinnatud tõendeid ja see võis oluliselt mõjutada lahendit.
Apellatsioonimenetluses tehtud kohtuotsuse peale võib esitada Riigikohtule kassatsioonkaebuse ( tsiviilkohtumenetluse seadustiku 66. ptk). Menetlusosaline võib esitada kassatsioonkaebuse Riigikohtule juhul, kui ringkonnakohus on oluliselt rikkunud menetlusõiguse normi või ebaõigesti kohaldanud materiaalõiguse normi.
Kohtuotsuse läbivaatamise menetlus vastab tsiviilkohtumenetluse seadustikus olevale kaja menetlusele ( tsiviilkohtumenetluse seadustiku § 415). Kohtuotsuse läbivaatamise avaldus tuleb esitada kohtule, kes tegi Euroopa väiksemate nõuete avalduse osas kohtuotsuse. Avaldus tuleb esitada kirjalikult ning see peab sisaldama: viidet, millise otsuse läbivaatamist soovitakse; avaldust, et soovitakse kohtuotsuse läbivaatamist; asjaolud ning põhistus, miks kohtuotsus tuleb läbi vaadata. Seejärel toimetab kohus avalduse vastaspoolele kätte ning määrab talle tähtaja seisukoha esitamiseks. Avalduse lahendab kohus kirjaliku määrusega. Vajadusel lahendatakse kaja kohtuistungil. Avalduse rahuldamise korral menetlus taastatakse ja Euroopa väiksemate nõuete avalduse menetlus jätkub olukorras, milles see oli enne tagaseljaotsuse põhjustanud toimingu tegemata jätmist. Määruse peale, millega kohus lükkab kohtuotsuse läbivaatamise avalduse tagasi, on õigus esitada määruskaebus ringkonnakohtule. Määruskaebuse kohta tehtud ringkonnakohtu määruse peale saab Riigikohtule edasi kaevata üksnes juhul, kui ringkonnakohus jättis määruskaebuse rahuldamata.
Viimati uuendatud: 31/07/2020